## Rješenje kojim se Jasenki Herceg oduzima odobrenje za rad brokera

### NN 119/2009 (1.10.2009.), Rješenje kojim se Jasenki Herceg oduzima odobrenje za rad brokera

119 01.10.2009 Rješenje kojim se Jasenki Herceg oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

2942

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Jasenki Herceg iz Vinkovaca, K. Zvonimira 54, za rad brokera, na sjednici održanoj 17. rujna 2009. godine donijela je

RJEŠENJE

1. Jasenki Herceg iz Vinkovaca, K. Zvonimira 54, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 372 (tri stotine sedamdeset dva).

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 10. rujna 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja, Jasenki Herceg iz Vinkovaca, K. Zvonimira 54, za rad brokera.

Nakon izvršenog uvida u predmete Agencije klasa: UP/I-451-04/08-07/26 i klasa: 451-04/09-17/77, utvrđeno je sljedeće:

Rješenjem Agencije, klasa: UP/I-451-04/08-07/26, ur.broj: 326-111/08-3 od 21. veljače 2008. godine, Jasenki Herceg iz Vinkovaca, K. Zvonimira 54, zaposlenici investicijskog društva Complete line d.o.o., Sisak, S. i A. Radića 33 (dalje u tekstu: Društvo), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/09-17/77, 10. kolovoza 2009. godine zaprimljena je obavijest kojom Jasenka Herceg obavještava Agenciju da joj je s danom 9. kolovoza 2009. godine prestao radni odnos u Društvu te da neće nastaviti obavljati poslove brokera u drugom investicijskom društvu. Isto tako je 26. kolovoza Društvo obavijestilo Agenciju da je Jasenki Herceg prestao radni odnos u Društvu kao brokera.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

S obzirom da je iz zaprimljenih obavijesti razvidno da Jasenka Herceg više ne ispunjava uvjete na temelju kojih joj je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti joj odobrenje za rad brokera i provesti upis oduzimanja odobrenja u Registar brokera koji vodi Agencija, s danom upisa 17. rujna 2009. godine, pod rednim brojem 372 (tri stotine sedamdeset dva).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-07/50
Urbroj: 326-111/09-2
Zagreb, 17. rujna 2009.

Predsjednik Uprave
Ante Samodol, v. r.

Rješenje, NN 119/2009-2942